b'\n_START_ARTICLE_\nFiladelfijski poskus\n_START_SECTION_\nProjekt Filadelfija\n_START_PARAGRAPH_\nDomnevni poskus je vodil Franklin Reno (ali Rinehart) kot voja\xc5\xa1ko uporabo teorije poenotenega polja. Teorija predvideva povezujo\xc4\x8do naravo sil, ki vklju\xc4\x8dujejo elektromagnetno valovanje in gravitacijo. Verjeli so, da bi bilo mo\xc4\x8d s posebno opremo in z dovolj energije ukriviti svetlobo okoli telesa, ki bi bilo zaradi tega o\xc4\x8dem nevidno. Vojna mornarica je menila, da bi to lahko s pridom uporabili v vojnih razmerah. ZDA so tedaj sodelovale v 2. svetovni vojni, zato je Mornarica odobrila in denarno podprla poskus. V pomorski ladjedelnici v Filadelfiji so z zahtevano generatorsko opremo opremili mornari\xc5\xa1ki eskortni ru\xc5\xa1ilec USS Eldridge. Po nekaterih podatkih naj bi elektri\xc4\x8dno opremo, potrebno za ta poskus, zasnoval Nikola Tesla, sodelovala pa naj bi tudi Albert Einstein in John von Neumann._NEWLINE_Presku\xc5\xa1anje se je za\xc4\x8delo poleti leta 1943 in je bilo do neke mere uspe\xc5\xa1no. 22. julija je bil Eldridge v poskusu skoraj v celoti neviden. Neketere pri\xc4\x8de so navajale \xc2\xbbzelenkasto meglo\xc2\xab, \xc4\x8dlani posadke pa so se kasneje prito\xc5\xbeevali zaradi velike slabosti in dezorientacije. V tem trenutku so na pobudo Mornarice spremenili cilj poskusa, da bi dosegli nevidnost le za radar. Po nekaterih trditvah naj bi Tesla zaradi negativnih posledic, ki jih je zaradi poskusa utrpela posadka, zahteval nadaljevanje brez \xc4\x8dlove\xc5\xa1ke posadke na ladji, kar pa je mornarica zavrnila, zato naj bi se Tesla umaknil in vodenje projekta prepustil von Neumannu._NEWLINE_Opremo so na novo preverili in poskus \xc5\xa1e enkrat izvedli 28. oktobra. Sedaj Eldridge ni bil le v celoti neviden, ampak je izginil s kraja v blisku modre svetlobe. Sodelujo\xc4\x8de mornari\xc5\xa1ko opori\xc5\xa1\xc4\x8de v Norfolku, Virginija, oddaljeno dobrih 600\xc2\xa0km, je poro\xc4\x8dalo o pojavitvi ladje Eldridge ob obali za nekaj minut. Nato je Eldridge spet izginil in se ponovno pojavil v Filadelfiji na istem mestu, zaradi naklju\xc4\x8dne teleportacije._NEWLINE_Fiziolo\xc5\xa1ki u\xc4\x8dinki na posadko so bili nedoumljivi. Skoraj vsi \xc4\x8dlani posadke so mo\xc4\x8dno zboleli. Nekateri so zaradi izkustva utrpeli du\xc5\xa1evne bolezni, pri nekaterih pa so zaznali tudi znake shizofrenije. Nekateri \xc4\x8dlani so bili pogre\xc5\xa1ani in so verjetno \xc2\xbbizginili\xc2\xab. Pet \xc4\x8dlanov posadke naj bi bilo ob ponovnem pojavu ladje zlitih s kovinsko pregrado ali ladijskim krovom, nekateri pa so za kraj\xc5\xa1i \xc4\x8das ali za vedno postali nevidni. Mornari\xc5\xa1ki \xc4\x8dastniki so prepla\xc5\xa1eni takoj prekinili poskus. Vse pre\xc5\xbeivele \xc4\x8dlane posadke so odpustili, na nekatere \xc4\x8dlane pa so vr\xc5\xa1ili pritisk, da bi pozabili kar so videli.\n_START_SECTION_\nObjava zgodbe\n_START_PARAGRAPH_\nPodrobnosti poskusa so pri\xc5\xa1le v javnost po ovinkih. Edini vir te zgodbe izhaja od Carla Miguela Allena (Carlos Allende), ki naj bi dogajanje videl s krova trgovske ladje S.S. Andrew Faruseth. Prve podrobnosti Filadelfijskega poskusa je omenil v treh pismih ljubiteljskemu astronomu in ufologu Morrisu K. Jessupu._NEWLINE_Zgodba, ki je znana, izhaja iz nami\xc5\xa1ljenega filma Filadelfijski poskus iz leta 1984, ki ga je re\xc5\xbeiral Stewart Rafill. Leta 1990 je Alfred Bielek, domnevna pri\xc4\x8da dogodka, podprl vsebino, prikazano v filmu, in k zgodbi dodal druge podrobnosti, ki so se z zgodbo raz\xc5\xa1irile po internetu in se pojavile v ve\xc4\x8d knjigah, napisanih od tedaj. V letu 2003 se je izkazalo da je Bielek slepar._NEWLINE_Jessup je leta 1955 objavil delo Primer za NLP (The Case for the UFO), pregled pojavov NLP, ki je vseboval nekaj teoreti\xc4\x8dnih razglabljanj o pogonih, ki bi jih lahko uporabljali NLP. Jessup je razmi\xc5\xa1ljal, da bi lahko opisali obna\xc5\xa1anje NLP tudi s pomo\xc4\x8djo antigravitacije in elektromagnetnega polja. V delu kot tudi v javnem tolma\xc4\x8denju je razlagal, da je bilo raziskovanje raketnega pogona osredoto\xc4\x8deno na podro\xc4\x8dju raketne tehnike in da so posve\xc4\x8dali le malo pozornosti drugim teoreti\xc4\x8dnim mo\xc5\xbenostim gibanja v vesoljskem prostoru, ki bi po njegovem mnenju, lahko bile plodonosne.\n_START_SECTION_\nMorris Jessup in Carlos Miguel Allende\n_START_PARAGRAPH_\n13. januarja 1955 je Jessup prejel pismo od mo\xc5\xbea z imenom Carlos Miguel Allende. V pismu je Allende obvestil Jessupa o Filadelfijskem poskusu, in kot dokaz namigoval na \xc4\x8dasopisni \xc4\x8dlanek s slabimi viri, ki je tedaj iz\xc5\xa1el. Allende je povedal tudi, da je bil pri\xc4\x8da izginotju in ponovni pojavitvi Eldridgea, med slu\xc5\xbebovanjem na trgovski ladji v njegovi bli\xc5\xbeini, SS Andrew Furuseth. Nadalje je imenoval tudi druge \xc4\x8dlane posadke z ladje Andrew Furuseth in trdil, da je vedel za usodo \xc4\x8dlanov posadke Eldridgea po poskusu, vklju\xc4\x8dno s tem, da je bil pri\xc4\x8da izginotju nekoga v kaoti\xc4\x8dnem pretepu v to\xc4\x8dilnici. Jessup je odgovoril Allendeju z razglednico in ga zaprosil za nove dokaze in potrdilo za zgodbo, kot so datumi in izrecne podrobnosti njegove neverjetne zgodbe._NEWLINE_Odgovor je pri\xc5\xa1el nekaj mesecev kasneje. Sedaj se je dopisovalec predstavil kot Carl M. Allen. Allen je dejal, da ne more posredovati dokazov, za katere je Jessup zaprosil, vendar je namignil, da bi se lahko ve\xc4\x8d spomnil pod hipnozo. Jessup se je odlo\xc4\x8dil, da se ne bo ve\xc4\x8d dopisoval.\n_START_SECTION_\nMinistrstvo za pomorske raziskave in izdaja z opombami\n_START_PARAGRAPH_\nSpomladi leta 1957 je pri\xc5\xa1lo v stik z Jessupom Ministrstvo za pomorske raziskave (Office of Naval Research, ONR) iz Washingtona in ga poprosilo naj prou\xc4\x8di vsebino paketa, ki so ga prejeli. Jessup je s presene\xc4\x8denjem ugotovil, da so poslali Ministrstvu kopijo njegove knjige v manilski ovojnici z oznako \xc2\xbbSre\xc4\x8dni velikono\xc4\x8dni prazniki\xc2\xab. V knjigi je bilo ve\xc4\x8d opomb, napisanih z roko, tako da je uslu\xc5\xbebenec Ministrstva Jessupa vpra\xc5\xa1al, \xc4\x8de morda ve kdo bi to lahko bil._NEWLINE_Dalj\xc5\xa1e opombe so bile napisane s tremi razli\xc4\x8dnimi barvami \xc4\x8drnila. Kazala so na dopisovanje treh oseb, od katerih je bila le ena imenovana, \xc2\xbbJemi\xc2\xab. Ministrstvo je ozna\xc4\x8dilo drugi osebi kot \xc2\xbbGospod A\xc2\xab\xc2\xa0in \xc2\xbbGospod B\xc2\xab. Razlagalci so se klicali med seboj kot  cigani in se pogovarjali o dveh vrstah \xc2\xbbljudi\xc2\xab, ki \xc5\xbeivi v Vesolju. V besedilu so se neobi\xc4\x8dajno rabile velike in male \xc4\x8drke ter lo\xc4\x8dila. Velikokrat je v pogovoru omenjen tudi Filadelfijski poskus._NEWLINE_Na podlagi prej\xc5\xa1njega sloga in obravnavane snovi v pismih, ki jih je prejel, je Jessup poistovetil \xc2\xbbGospoda A\xc2\xab\xc2\xa0za Carlosa Allendeja/Carla Allena. Drugi so predlagali, da so tri osebe dejansko ena, ki je uporabljala tri barve._NEWLINE_Kasneje je Ministrstvo Jessupu zagotovilo, da je po\xc5\xa1iljateljev naslov Allendejevega pisma opu\xc5\xa1\xc4\x8dena hi\xc5\xa1a na farmi. Obvestili so ga tudi, da je raziskovalno podjetje Varo Corporation pripravljalo razli\xc4\x8dico njegovega dela Primer za NLP z vsemi opombami, ki jih je prejel. Izgleda da je iz\xc5\xa1lo okoli 100 kopij v mornari\xc5\xa1kih krogih. Tudi Jessupu so poslali tri kopije._NEWLINE_Jessup je hotel napisati knjigo o tej temi, vendar je zalo\xc5\xbenik zavrnil ve\xc4\x8d rokopisov. Leta 1958 ga je zapustila \xc5\xbeena, prijatelji pa so govorili, da je bil na potovanju v New York neodlo\xc4\x8den. Po vrnitvi na Florido je do\xc5\xbeivel ve\xc4\x8d resnih avtomobilskih nesre\xc4\x8d in je po\xc4\x8dasi okreval. Njegov obup je \xc5\xa1e nara\xc5\xa1\xc4\x8dal. V letu 1959 je storil samomor.\n_START_SECTION_\nKasnej\xc5\xa1e objave zgodbe\n_START_PARAGRAPH_\nVincent Gaddis je leta 1965 objavil knjigo Nevidna obzorja: Resni\xc4\x8dne skrivnosti morja (Invisible Horizons: True Mysteries of the Sea), v kateri je na novo povedal zgodbo iz izdaj podjetja Varo._NEWLINE_Kasneje leta 1977 je Charles Berlitz, avtor ve\xc4\x8d knjig o paranormalnih pojavih, vklju\xc4\x8dil poglavje o poskusu v svoji knjigi Brez sledu: Nove informacije iz Trikotnika (Without a Trace: New Information from the Triangle). Filadelfijski poskus se sicer ni zgodil znotraj Bermudskega trikotnika._NEWLINE_Leta 1978 je iz\xc5\xa1el roman Redek zrak (Thin Air) Georgea E. Simpsona in Neala R. Burgerja. To je bilo dramati\xc4\x8dno izmi\xc5\xa1ljeno poro\xc4\x8dilo, o\xc4\x8ditno navdahnjeno s predhodnimi deli, o zaroti in prikritju strahotnega neuspe\xc5\xa1nega poskusa na krovu ladje Eldridge leta 1943. Leto kasneje sta Berlitz in William L. Moore objavila knjigo Filadelfijski poskus: Projekt nevidnosti (The Philadelphia Experiment: Project Invisibility), ki je do sedaj najbolj znan in najve\xc4\x8dkrat navajan vir informacij o zgodbi. Ve\xc4\x8dkrat so Berlitza in Moorea obsodili, da sta ukradla zgodbo Redkega zraka. Redek zrak je bila izmi\xc5\xa1ljena zgodba, Filadelfijski poskus: Projekt nevidnost pa je vsebovala dejstva, kot tudi Mooreov pogovor z enim od znanstvenikov, ki so pripravljali poskus._NEWLINE_O tej temi so posneli dva znanstvenofanstasti\xc4\x8dna filma: Filadelfijski poskus (1984) in Filadelfijski poskus II. (1993)._NEWLINE_Poskus je bil tema ve\xc4\x8d televizijskih oddaj, ki so se ukvarjale s paranormalnimi pojavi in teorijami zarote.\n_START_SECTION_\nPretresanje in razpravljanje o zgodbi\n_START_PARAGRAPH_\nObrekovalci, dvomljivci in drugi raziskovalci so pokazali na ve\xc4\x8d spornih vpra\xc5\xa1anj in resnih problemov zgodbe Filadelfijskega poskusa._NEWLINE_Kot izgleda je zgodbo te\xc5\xbeko podpreti. Celo zgodbo je povedala ena oseba in nikoli niso bili podani kak\xc5\xa1ni dodatni dokazi. Celotno \xc2\xbbraziskovanje\xc2\xab\xc2\xa0o zgodbi od Allendejeve razli\xc4\x8dice naprej se je sestojilo v glavnem v tem, da je ve\xc4\x8d razli\xc4\x8dnih piscev zgodbo povedalo na novo z ve\xc4\x8djo mero prosto dodanih dramati\xc4\x8dnih okraskov._NEWLINE_Berlitzova zgodba, kot najbolj\xc5\xa1a pripoved, vsebuje snov, povzeto iz znanstvenofanstasti\xc4\x8dne knjige._NEWLINE_Robert Goerman je leta 1980 napisal \xc4\x8dlanek za revijo Fate Magazine, kjer je trdil, da je bil \xc2\xbbCarlos Allende\xc2\xab/\xc2\xbbCarl Allen\xc2\xab\xc2\xa0Carl Meredith Allen iz New Kensingtona, Pensilvanija. Allen je bil zelo inteligenten, vendar du\xc5\xa1evno bolan potnik, ki je zaradi svoje bolezni rad ponarejal zgodbo o Filadelfijskem poskusu. Te\xc5\xbeko je upo\xc5\xa1tevati njegove izjave kot resni\xc4\x8dne ali zanesljive._NEWLINE_Znanstvena dejstva so \xc5\xa1e bolj vpra\xc5\xa1ljiva. Einstein in Tesla nista nikoli popolnoma izdelala svoje teorije poenotenega polja, \xc4\x8deprav sta raziskovala ve\xc4\x8d razli\xc4\x8dnih mo\xc5\xbenosti. Temeljitej\xc5\xa1e razumevanje osnovnih fizikalnih na\xc4\x8del v tem \xc4\x8dasu in kasneje je pokazalo, da je bila pot, kateri je sledil Einstein, majava. Poleg tega je ime \xc2\xbbteorija poenotenega polja\xc2\xab\xc2\xa0namenjeno opisu teorijam, ki se po naravi razlikujejo od Einsteinovega dela, kar v\xc4\x8dasih \xc5\xa1e ote\xc5\xbeuje problem. Zadovoljive skladne teorije poenotenega polja ali povezave gravitacije z elektromagnetnim poljem \xc5\xa1e ni. Ni znan noben mehanizem, po katerem bi elektri\xc4\x8dno ali magnetno polje lahko \xc2\xbbukrivilo\xc2\xab\xc2\xa0ali \xc2\xbbodbilo\xc2\xab\xc2\xa0svetlobo, sestavljeno s fotoni, ki so brez naboja. Zamisel, da bi bila ameri\xc5\xa1ka mornarica sposobna izvesti poskus na podlagi neobstoje\xc4\x8de teoreti\xc4\x8dne osnove, je verjetno zelo vpra\xc5\xa1ljiva._NEWLINE_Tesla je trdil, da je dovr\xc5\xa1il teorijo poenotenega polja malo pred svojo smrtjo leta 1943. Umrl je \xc5\xa1e preden je teorijo predstavil svetu. Vse njegove stvari in znanstvene zapiske je zasegel FBI. Tesla je razpravljal tudi o mo\xc4\x8di elektri\xc4\x8dnega in magnetnega polja, ki bi ukrivljala, oziroma spreminjala prostor in \xc4\x8das. Njegova smrt in domnevni datum Filadelfijskega poskusa nekaj mesecev kasneje skoraj sovpadata. \xc4\x8ceprav je bil Tesla za \xc4\x8dasa \xc5\xbeivljenja ugleden znanstvenik, je po smrti ostal razmeroma neznan v javnosti._NEWLINE_Dana\xc5\xa1nji znanstveniki menijo, da generatorje, s katerimi so opremili ladjo, niso izdelali za ukrivljanje v \xc4\x8dasu ali za kak\xc5\xa1no naravi podobno zasnovo. Namesto tega so izdelali visokofrekven\xc4\x8dne generatorje za izdelavo podobe, ki bi naredila ladjo \xc2\xbbnevidno\xc2\xab\xc2\xa0za \xc4\x8dlove\xc5\xa1ko oko. Tak\xc5\xa1en visokofrekven\xc4\x8dni generator bi segrel zrak in vodo okoli ladje, kar bi povzro\xc4\x8dilo nastanek podobe. Ta podoba bi skrila ladjo pred pogledom in edina fizikalno oprijemljiva nadrobnost bi bila vodna brazda za podobo in zelenkasto obarvana megla, ki naj bi jo videli. _NEWLINE_Mo\xc5\xbeno je tudi, da pisci preprosto niso razumeli znanstvenega ozadja in so poro\xc4\x8dali napa\xc4\x8dno. Za to je ve\xc4\x8d razlogov. Opis sistema, ki s pomo\xc4\x8djo gravitacije ukrivlja svetlobo okrog ladje, je teoreti\xc4\x8dno mogo\xc4\x8d, vendar zahteva telo z maso, ve\xc4\x8djo od Son\xc4\x8deve. Son\xc4\x8deva masa res ukrivlja svetlobo, prostor-\xc4\x8das pa manj._NEWLINE_Tudi \xc4\x8dasovni potek zgodbe je enako vpra\xc5\xa1ljiv. USS Eldridge ni imel nalog vse do 27. avgusta 1943 in je ostal v pristani\xc5\xa1\xc4\x8du v New Yorku do septembra. Oktobra, v \xc4\x8dasu poskusa, je bila ladja na svoji prvi poskusni vo\xc5\xbenji v bli\xc5\xbeini Bahamov. Na sre\xc4\x8danju aprila 1991 so veterani, ki so slu\xc5\xbebovali na Eldridgeu, za \xc4\x8dasopis The Philadelphia Inquirer povedali da ladja ni nikoli pristala v Filadelfiji. Celotno poro\xc4\x8dilo o delovanju ladje USS Eldridge med 2. svetovno vojno, vklju\xc4\x8dno z ladijskim dnevnikom iz leta 1943, je razpolo\xc5\xbeljivo na mikrofilmu, ki ga hrani Zgodovinsko sredi\xc5\xa1\xc4\x8de Vojne mornarice ZDA v Washingtonu. V za\xc4\x8detku petdesetih let 20. stoletja je ameri\xc5\xa1ka mornarica ladjo podarila gr\xc5\xa1ki mornarici._NEWLINE_Mornarica je zanikala celotno zgodbo, kar je le \xc5\xa1e dodatno prepri\xc4\x8dalo privr\xc5\xbeence teorije zarote, da mora biti resni\xc4\x8dna. Podali so ve\xc4\x8d razlogov za prikritje, od tehnologije, ki so jo na \xc5\xa1iroko uporabljali in je bila \xc5\xa1e vedno strogo varovana skrivnost, do skrbi, da bi dru\xc5\xbeine \xc5\xbertev to\xc5\xbeile zaradi od\xc5\xa1kodnin.'